CELEX: 62020TN0225
Language: mt
Date: 2020-04-17 00:00:00
Title: Kawża T-225/20: Rikors ippreżentat fis-17 ta’ April 2020 – FJ et vs SEAE

27.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/17
            
         
      Rikors ippreżentat fis-17 ta’ April 2020 – FJ et vs SEAE
      (Kawża T-225/20)
      (2020/C 247/25)
      Lingwa tal-kawża: il-Franċiż
      
         Partijiet
      
      
         Rikorrenti: FJ u 7 rikorrenti oħra (rappreżentant: J.-N. Louis, avukat)
      
         Konvenut: Is-Servizz Ewropew għall-Azzjoni Esterna
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni li tistabbilixxi r-rendikont ta’ remunerazzjoni tar-rikorrenti għal Ġunju 2019 sa fejn din tapplika, għall-ewwel darba, koeffiċjenti ta’ korrezzjoni ġodda applikabbli għar-remunerazzjoni tagħhom, b’effett retroattiv mill-1 ta’ Awwissu 2018;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv ibbażat fuq il-ksur tal-Artikoli 64 u 65 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), tal-prinċipju ta’ ugwaljanza fit-trattament u ibbażat fuq żball manifest ta’ evalwazzjoni. Ir-rikorrenti jqisu, f’dan ir-rigward, li l-konvenut naqas milli jipprovdilhom l-elementi li jippermettilhom jifhmu mhux biss it-tnaqqis tal-koeffiċjent ta’ korrezzjoni applikat għar-remunerazzjoni tagħhom, iżda wkoll l-applikazzjoni b’effett retroattiv li tiġġenera dejn partikolarment sinjifikattiv.
               
            
                  2.
               
               
                  It-tieni motiv ibbażat fuq il-ksur tal-Artikolu 85 tar-Regolamenti tal-Persunal, tal-prinċipju ta’ ċertezza legali u tad-dmir ta’ premura. Ir-rikorrenti jsostnu li huma ma setgħux jipprevedu t-tnaqqis eċċezzjonali tal-koeffiċjent ta’ korrezzjoni applikat għar-remunerazzjoni tagħhom, għall-perijodu ta’ referenza, b’effett retroattiv. Fil-fehma tagħhom, peress li l-kundizzjonijiet stabbiliti mill-Artikolu 85 tar-Regolamenti tal-Persunal ma humiex issodisfatti, il-Kummissjoni ma tistax titlob mingħandhom ir-rimbors ta’ diversi xhur tar-remunerazzjoni tagħhom, minħabba l-bidla tal-koeffiċjent ta’ korrezzjoni b’effett retroattiv.